Document ID: 32013R0816

KOMISIJAS REGULA (ES) Nr. 816/2013
(2013. gada 28. augusts),
ar ko groza Eiropas Parlamenta un Padomes Regulas (EK) Nr. 1333/2008 II pielikumu attiecībā uz neitrālā metakrilāta kopolimēra un anjonā metakrilāta kopolimēra izmantošanu cietos uztura bagātinātājos un Komisijas Regulas (ES) Nr. 231/2012 pielikumu attiecībā uz metakrilāta bāzes kopolimēra (E 1205), neitrālā metakrilāta kopolimēra un anjonā metakrilāta kopolimēra specifikācijām
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. panta 3. punktu, 14. pantu un 30. panta 5. punktu,
ņemot vērā Eiropas Parlamenta un Padomes 2008. gada 16. decembra Regulu (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (2), un jo īpaši tās 7. panta 5. punktu,
tā kā:
(1)
Regulas (EK) Nr. 1333/2008 II pielikumā ir izklāstīts Savienības atļauto pārtikas piedevu saraksts un to lietošanas nosacījumi.
(2)
Komisijas Regulā (ES) Nr. 231/2012 (3) ir noteiktas Regulas (EK) Nr. 1333/2008 II un III pielikumā uzskaitīto pārtikas piedevu, tostarp krāsvielu un saldinātāju, specifikācijas.
(3)
Minētos sarakstus saskaņā ar Regulas (EK) Nr. 1331/2008 3. panta 1. punktā minēto vienoto procedūru var atjaunināt pēc Komisijas iniciatīvas vai pēc pieteikuma saņemšanas.
(4)
2009. gada 25. un 27. aprīlī tika iesniegti pieteikumi atļaut izmantot anjono metakrilāta kopolimēru un neitrālo metakrilāta kopolimēru par cietu uztura bagātinātāju glazētājvielām, un tie tika darīti pieejami dalībvalstīm.
(5)
Eiropas Pārtikas nekaitīguma iestāde izvērtēja, cik drošs ir neitrālais metakrilāta kopolimērs (4) un anjonais metakrilāta kopolimērs (5), kurus izmanto par pārtikas piedevām, un secināja, ka, tos izmantojot cietos uztura bagātinātājos ieteicamajā daudzumā, nerodas bažas par drošumu.
(6)
Pastāv tehnoloģiska vajadzība izmantot neitrālo metakrilāta kopolimēru un anjono metakrilāta kopolimēru cietos uztura bagātinātājos. Neitrālo metakrilāta kopolimēru ir paredzēts izmantot par ilgstošas darbības glazētājvielu. Ilgstošas darbības preparāti ļauj uzturvielai noteiktā laikā pakāpeniski izšķīst. Anjono metakrilāta kopolimēru ir paredzēts izmantot par glazētājvielu nolūkā aizsargāt kuņģi pret sastāvdaļām, kas rada kairinājumu, un/vai novērst jutīgu uzturvielu noārdīšanos kuņģa skābes iedarbības rezultātā. Tāpēc ir lietderīgi atļaut izmantot abas šīs pārtikas piedevas cietos uztura bagātinātājos un piešķirt šādus E numurus: neitrālajam metakrilāta kopolimēram - E 1206 un anjonajam metakrilāta kopolimēram - E 1207.
(7)
Komisijas Regula (ES) Nr. 1129/2011 (6) metakrilāta bāzes kopolimēru (E 1205) atļauj izmantot cietos uztura bagātinātājos, un Regulā (ES) Nr. 231/2012 ir noteiktas minētās pārtikas piedevas specifikācijas, tostarp maksimāli pieļaujamā arsēna, svina, dzīvsudraba un vara koncentrācija. Šīs specifikācijas būtu jāatjaunina, ņemot vērā maksimāli pieļaujamo svina, dzīvsudraba un kadmija koncentrāciju uztura bagātinātājos, kā noteikts Komisijas 2006. gada 19. decembra Regulā (EK) Nr. 1881/2006, ar ko nosaka konkrētu piesārņotāju maksimāli pieļaujamo koncentrāciju pārtikas produktos (7).
(8)
Arsēna maksimāli pieļaujamā koncentrācija uztura bagātinātājos Savienības līmenī nav noteikta. Tomēr konkrēti līmeņi ir noteikti dalībvalstu tiesību aktos. Tāpēc ir lietderīgi atjaunināt Regulā (ES) Nr. 231/2012 paredzēto metakrilāta bāzes kopolimēra (E 1205) specifikāciju attiecībā uz arsēnu, ņemot vērā dalībvalstu tiesību aktus.
(9)
Vara maksimāli pieļaujamā koncentrācija uztura bagātinātājos Savienības līmenī nav noteikta, un nav nekādas norādes par to, ka metakrilāta bāzes kopolimērā (E 1205) ir toksikoloģiski būtiska vara koncentrācija. Tāpēc ir lietderīgi Regulā (ES) Nr. 231/2012 svītrot varu no metakrilāta bāzes kopolimēra (E 1205) iedaļas “Tīrība”.
(10)
Būtu jāpieņem neitrālā metakrilāta kopolimēra (E 1206) un anjonā metakrilāta kopolimēra (E 1207) specifikācijas. Attiecībā uz tīrības kritērijiem, ko nosaka arsēnam, svinam, dzīvsudrabam un kadmijam, būtu jāievēro tā pati pieeja kā attiecībā uz metakrilāta bāzes kopolimēru (E 1205), un, nosakot maksimāli pieļaujamo koncentrāciju, būtu jāņem vērā, ka neitrālā metakrilāta kopolimēra (E 1206) un anjonā metakrilāta kopolimēra (E 1207) tirdzniecībā izmantotais veids ir 30 % žāvētas vielas, kas disperģēta ūdenī.
(11)
Tādēļ Regula (EK) Nr. 1333/2008 un Regula (ES) Nr. 231/2012 būtu attiecīgi jāgroza.
(12)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un Eiropas Parlaments un Padome pret tiem nav iebilduši,
IR PIEŅĒMUSI ŠO REGULU.
1. pants
Regulas (EK) Nr. 1333/2008 II pielikumu groza saskaņā ar šīs regulas I pielikumu.
2. pants
Regulas (ES) Nr. 231/2012 pielikumu groza saskaņā ar šīs regulas II pielikumu.
3. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 28. augustā

Labels: 0
3
17